En 51-årig kvinde gik tirsdag eftermiddag amok foran sine børn på en tankstation. Årsag? Der var ikke flere pølsehorn tilbage

Ved du noget? Tip os på 1224@eb.dk eller sms/mms på 1224 (alm. takst)

Nogen gange kan trangen til pølsehorn blive så voldsom, at man ikke kan styre sig.

Det var tirsdag eftermiddag tilfældet for en 51-årig kvinde på en tankstation i Køge. Det oplyser Midt- og Vestsjællands Politi i døgnrapporten onsdag formiddag.

Ifølge politiet opstod pølse-dramaet på en tank på Strandvejen i Køge klokken 15.14. Her havde en 37-årig mand netop købt de sidste pølsehorn, og så tog sagen ellers fart.

Kort efter kom kvinden ind i butikken, og hun var også på jagt efter pølsehorn. Og så opstod balladen.

- En 51-årig kvinde kom ind i forretningen med sine to børn på 10-12 år, hvor hun overfusede dels ekspedienten og dels den 37-årige, idet hun var sur over, at der ikke var flere pølsehorn at købe, skriver politiet.

Kaffe og pølsehorn

Det fik manden - der nu var i besiddelse af de sidste pølsehorn og en kop kaffe - til at bede hende om at opføre sig ordentlig og tale pænt.

Men det skulle han aldrig have gjort.

- Det førte til, at kvinden kastede sig over den 37-årige, der væltede nogle varer ned fra en hylde. Den 37-årige havde købt kaffe og i kampens hede spildte han kaffen på kvinden, skriver politiet.

Ekstra Bladet har efterfølgende talt med presseansvarlig for Midt- og Vestsjællands Politi, der bekræfter, at det hele er fanget på bånd.

- Jeg kan godt forstå, at du synes, det lyder lidt skørt. Men den er god nok, og vi skal derfor lige have en snak med kvinden, siger han til Ekstra Bladet.

Det er uvist, om nogen kom til skade i forbindelse med konflikten, men ifølge politiet kan kvinden nu se frem til at blive kontaktet af politiet.

Hvem der i sidste ende endte med pølsehornene er fortsat uopklaret.

Ved du noget? Tip os på 1224@eb.dk eller sms/mms på 1224 (alm. takst)